Diari Oficial de la Generalitat Valenciana


Sumari del DOGV 7857, del 24-08-2016 (2016/6281)

RESOLUCIÓ de 22 de juliol de 2016, del president del Consell Valencià de Cultura, per la qual es convoca el I Concurs Literari sobre dones il·lustres valencianes.
------------------------------------------------------------------------------------------------------------------------------------------------------------------

### Dades del document

Número de DOGV
:   7857

Data del DOGV
:   24-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6281


Data del document
:   22-07-2016

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 22 de juliol de 2016, del president del Consell Valencià de Cultura, per la qual es convoca el I Concurs Literari sobre dones il·lustres valencianes. [2016/6281]  
Des de fa anys, el Consell Valencià de Cultura ha mostrat en una sèrie d'informes i declaracions la seua defensa dels interessos de la dona i la seua preocupació per la marginació, la postergació i la violència de què ben sovint és objecte. Així, per exemple, en febrer de 2012 el Ple va aprovar una Declaració sobre les percepcions i les actituds socials cap a la dona, en febrer de 2015 un Informe sobre Violència de Gènere i en juny de 2015 un Informe sobre la percepció cultural de la dona: la igualtat i l'equitat com a repte permanent.  
Compartim eixa preocupació amb la societat europea actual i amb les seues institucions, que en l'última dècada han pres mesures per a combatre eixos comportaments. Prova d'això va ser la creació en 2007 de l'Institut Europeu d'Igualtat de Gènere, així com la Carta de la Dona (Comissió Europea, 2010), l'Estratègia de la Comissió Europea per a la igualtat entre dones i hòmens 2010-2015 i l'Estratègia Europa 2020, que busca la igualtat en el mercat de treball i la independència econòmica d'hòmens i dones.  
Segons les últimes dades conegudes, les dones només disposen de l'1 % de la riquesa del món. La seua taxa d'activitat continua molt per davall de la dels hòmens. Cobren un 20 % menys que la mitjana salarial d'estos per fer la mateixa faena, i les seues relacions laborals estan presidides per la precarietat i la temporalitat. Es tracta, com veiem, d'una situació clarament injusta per a la meitat de la població humana.  
  
Tot això és conseqüència, en bona part, d'una concepció de la dona, preponderant al llarg de la major part de la història de la humanitat, com a figura lligada inexorablement a l'home, el qual havia de responsabilitzar-se d'ella i de la seua conducta durant les diferents etapes de la vida. Pot dir-se, en general, que els papers prioritaris atribuïts a la dona, durant llargs períodes de temps, eren els de muller i mare.  
  
Eixos papers han estat essencials en el desenrotllament d'un camp, el de les relacions humanes, per al qual la dona ha demostrat estar especialment dotada, però han condicionat la seua identitat com a persona i no l'han ajudada a destacar en altres camps o dominis, en els quals se li han posat condicionants i traves de diversos tipus, o no se l'ha encoratjada per a sobreeixir.  
Aquest és l'origen del caràcter excepcional de les dones que, a pesar dels obstacles trobats, han aconseguit desplegar les seues capacitats naturals en camps tradicionalment reservats per als hòmens o dominats per ells, com la ciència, la literatura, les arts plàstiques, la filosofia o la política. Són dones que podríem anomenar il·lustres, en el sentit d'haver fet coses importants o sobreeixir en alguna activitat. Podem citar els exemples de l'anglesa Virginia Woolf, autora experimental per excel·lència; Maria Sklodowska Curie, posseïdora de dos premis Nobel; Manuela Solís Claràs, ginecòloga valenciana i primera llicenciada per la Universitat de València, la pintora Manuela Ballester, la poetessa Maria Mulet o la compositora Matilde Salvador, entre milers d'altres exemples possibles.  
Els nostres últims informes sobre el tema fan evident la necessitat d'insistir en l'educació en valors i en la igualtat de gènere, igualtat essencial entre hòmens i dones.  
En vista de la transcendència del tema, i a instàncies de les Corts Valencianes, el Consell Valencià de Cultura convoca enguany, per primera vegada, el concurs d'investigació i redacció «Dones il·lustres valencianes».  
La iniciativa aspira a aprofundir en la vida i en els èxits d'estes valencianes, i, al mateix temps, sensibilitzar els jóvens d'ambdós sexes, despertar la seua vocació igualitària i fomentar la seua capacitat creativa, a fi de convertir-los no solament en receptors, sinó també en portaveus d'un objectiu comú, que només s'aconseguirà amb la col·laboració de tots: dissenyar i portar a la pràctica quotidiana unes polítiques actives de formació en igualtat, comprensió i tolerància, que permeten a tots els components de la nostra societat, dones i hòmens, percebre i respectar els valors individuals i col·lectius dels altres, i conviure en una societat més rica i oberta, i per tant més culta.  
El Consell Valencià de Cultura promourà la difusió de les obres presentades.  
  
València, 22 de juliol de 2016.- El president: Santiago Grisolia.  
  
  
ANNEX I  
Bases per a la concessió del I Concurs Literari   
sobre Dones Il·lustres Valencianes  
  
1) Podran participar-hi tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP i Batxillerat.  
2) Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i versaran sobre la vida i l'obra de dones concretes, que hagen destacat pels seus èxits excepcionals en qualsevol aspecte de la vida. Es valorarà l'originalitat del treball i la investigació duta a terme per a fer-lo.  
  
3) Cada alumne presentarà un sol text, amb la condició que no excedisca de cinquanta (50) fulls.  
4) En cada text ha de constar, en lloc ben visible, el nom de l'autor o autora, el curs i el nivell a què pertany, i el centre docent.  
5) Els centres docents reuniran tots els treballs presentats pels seus alumnes i els enviaran, abans del 10 de novembre de 2016, a la següent adreça:  
  
CONSELL VALENCIÀ DE CULTURA  
Per al Concurs sobre Dones Il·lustres Valencianes  
Palau de Forcalló  
C/ Museu 3  
46736 VALÈNCIA  
  
No s'admetran enviaments per correu electrònic.  
6) Un jurat, nomenat pel Consell Valencià de Cultura, seleccionarà un treball per cada curs d'ESO i de Batxillerat-FP.  
7) Els treballs premiats, i els altres que podrà triar el jurat, passaran a ser propietat del Consell Valencià de Cultura, el qual podrà publicar-los amb menció expressa del nom dels seus autors i dels centres a què pertanyen.  
8) A l'autor de cada treball premiat se li concedirà un Premi, consistent en material escolar, per valor de cinc-cents euros (500,00 ?), una medalla commemorativa i un diploma del Consell Valencià de Cultura. Els finalistes rebran una medalla commemorativa, un diploma i un lot de llibres.  
9) Als dos centres docents amb més gran nombre de treballs seleccionats, un per ESO i l'altre per Batxillerat i FP, se'ls lliurarà un premi de mil euros (1.000,00 ?) per a l'adquisició de material docent, una medalla commemorativa i un diploma del Consell Valencià de Cultura.  
  
10) Els centres docents podran iniciar el procés de redacció i enviament dels treballs des del moment de la publicació de la convocatòria. Com s'indica en la base 5, la data límit de recepció dels treballs a la seu del Consell Valencià de Cultura és el 10 de novembre.  
  
11) El veredicte del concurs es farà públic en el transcurs d'un acte a la seu del Consell Valencià de Cultura en el qual es procedirà al lliurament dels premis. L'acte tindrà lloc entorn del 10 de desembre de 2016. El Consell Valencià de Cultura es reserva la possibilitat de modificar la data.  
12) Els treballs no premiats podran ser retirats en un termini de tres mesos.  
13) La participació en el concurs implica el coneixement i l'acceptació íntegra de les bases.